b'\n_START_ARTICLE_\nRokometni klub Kr\xc5\xa1ko\n_START_SECTION_\nZgodovina\n_START_PARAGRAPH_\nKlub je bil ustanovljen leta 1955. \xc5\xbde eno leto prej so na travniku uredili igri\xc5\xa1\xc4\x8de, ki pa ni bilo primerno za tekmovanja. Tako je \xc5\xa1ele leto kasneje ekipa TVD Partizana odigrala prvo tekmo. V tistem \xc4\x8dasu sta v Kr\xc5\xa1kem obstajali dve rokometni ekipi: TVD Partizan in Celulozar (po igralcih, ki so bili papirni\xc4\x8darji). Kmalu je pri\xc5\xa1lo do zdru\xc5\xbeitve. Klub se je imenoval TVD Partizan. Tekmovalnemu sistemu rokometne zveze Slovenija se je klub pridru\xc5\xbeil jeseni leti 1957. Tri leta kasneje se je uvrstil v 1. republi\xc5\xa1ko ligo, kjer je dve leti igral zgolj z doma\xc4\x8dimi igralci. V sezoni 1963/64 je klub zaigral v enotni 1. ligi, iz katere pa je izstopil \xc5\xbee po nekaj mesecih. Tako se je za nekaj \xc4\x8dasa rokomet v Kr\xc5\xa1kem kon\xc4\x8dal. \xc4\x8clanska ekipa je ponovno zaigrala v sezoni 1966/1967, a je po 8 letih ponovno razpadla. Z novim trenerjem Du\xc5\xa1anom Kokaljom se je klub v sezoni 1980/81 spet uvrstil v 1. republi\xc5\xa1ko ligo, kjer so najve\xc4\x8dji uspeh dosegli v letu 1989, ko so se uvrstili na kon\xc4\x8dno 5. mesto._NEWLINE__NEWLINE_Po osamosvojitvi Slovenije so 4 leta igrali v 2. dr\xc5\xbeavni ligi. Klub je leta 1998 zaradi hudih finan\xc4\x8dnih te\xc5\xbeav ponovno razpadel. Zatem je nekaj rokometnih delavcev ustanovilo klub RK Atom, v katerem so nadaljevali delo z mladimi.'